FI Euroopan unionin virallinen lehti CE 78/418

(2004/C 78 E/0439)

KIRJALLINEN KYSYMYS E-2711/03

esittäjä(t): Kathleen Van Brempt (PSE) komissiolle

(11. syyskuuta 2003)

Aihe: Sitoutumaton nikotiini

Yhdysvaltalaiset tiedemiehet Oregonin yliopistossa (Oregon Health and Science University) ovat mitanneet savukkeiden sitoutumattoman nikotiinin pitoisuudet. Tupakkateollisuus on tähän asti kieltäytynyt ilmoittamasta kyseisiä lukuja. Sitoutumaton nikotiini aiheuttaa tupakkariippuvaisuutta. Mitä korkeampi sitoutumattoman nikotiinin pitoisuus on, sitä nopeammin tupakoitsija saa nikotiinin himonsa tyydytettyä. Tutkijoiden mukaan jotkut merkit aiheuttavat jopa 20 kertaa nopeammin riippuvuuden kuin muut merkit. Yhdysvaltalaisessa tupakkamerkissä American Spirit esimerkiksi sitoutumattoman nikotiinin pitoisuus on 36 prosenttia. Marlboro-savukkeissa vastaava pitoisuus on 10 prosenttia, Gauloises Blondes -savukkeissa 7,5 prosenttia ja yhden Camel-savukkeen tutkijat totesivat sisältävän 2,7 prosenttia sitoutumatonta nikotiinia.

Onko komissio tietoinen kyseisestä tutkimuksesta?

Minkä johtopäätöksen komissio tekee kyseisen tutkimuksen esilletuomista uusista tiedoista?

Mitä mieltä komissio on Alankomaissa tehdystä ehdotuksesta, jonka mukaan tupakanvalmistajat olisi velvoitettava ilmoittamaan tuotteidensa kaikki ainesosat? Tukeeko komissio ehdotusta, että savukerasian kyljessä olisi kerrottava, mitkä ainesosat aiheuttavat riippuvuutta?

David Byrnen komission puolesta antama vastaus

(22. lokakuuta 2003)

Komissio on todellakin tietoinen tupakkateollisuuden pyrkimyksestä kehittää uusia tupakkatuotteiden ainesosia ja lisäaineita, joilla niiden riippuvuusvaikutuksia voitaisiin lisätä.

Tätä asiaa käsitellään tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä 5 päivänä kesäkuuta 2001 annetussa Euroopan parlamentin ja neuvoston direktiivissä 2001/37/EY (tupakkatuotedirektiivi) (1). Direktiivin säännöksissä käsitellään arvoisan parlamentin jäsenen esille ottamia asioita.

Ensinnäkin direktiivin 12 artiklassa komissiota kehotetaan esittämään parlamentille ja neuvostolle ehdotus tupakkatuotteissa sallittujen ainesosien yhteisestä luettelosta, jossa otetaan huomioon muun muassa niiden riippuvuutta aiheuttavat ominaisuudet. Ehdotus on esitettävä vuoden 2004 loppuun mennessä.

Toiseksi komission on 11 artiklan nojalla annettava Euroopan parlamentille, neuvostolle sekä talous- ja sosiaalikomitealle kertomus tämän direktiivin soveltamisesta. Kertomukseen on sisällytettävä muun muassa arvio riippuvuutta aiheuttavien ainesosien riippuvuusvaikutuksista. Ensimmäinen kertomus on laadittava vuoden 2004 loppuun mennessä.

Kolmanneksi jäsenvaltioiden on 6 artiklan nojalla vaadittava kaikkia tupakkatuotteiden valmistajia ja maahantuojia toimittamaan niille tuotemerkki- ja tyyppikohtaisen luettelon kaikista tupakkatuotteiden valmistamisessa käytetyistä ainesosista ja niiden määristä. Jäsenvaltioiden on varmistettava näiden tietojen levittäminen kuluttajien tietoon niin, että samalla suojataan liikesalaisuudet.

Neljänneksi savukepakkausten kyljessä on 5 artiklan nojalla ilmoitettava savukkeista poltettaessa syntyvän tervan, nikotiinin ja hiilimonoksidin määrät. Kysymys siitä, mitä ainesosia koskevia tietoja savukepakkausten kyljessä olisi ilmoitettava, on erittäin kiistanalainen, kun otetaan huomioon muun muassa se, että savuke sisältää yli 600 ainesosaa. Komissio aikoo laatia tarkan selvityksen tilanteesta ennen kuin se tekee ehdotuksen tupakkatuotteissa sallittujen ainesosien yhteisestä luettelosta.

Komissio haluaa lisäksi kiinnittää arvoisan parlamentin jäsenen huomion siihen, että myös tupakoinnin torjuntaa koskeva puitesopimus sisältää aihetta koskevia määräyksiä, jotka ovat melko samanlaisia kuin tupakkatuotedirektiivin säännökset.

(1) EYVL L 194, 18.7.2001.